jkorsvik/nowiki_second_scrape_merged huggingface dataset:
Jon Istad

Jon Istad (født 29. juli 1937, død 17. mai 2012) fra Voss var en norsk skiskytter og skytter. Han ble skytterkonge på Landsskytterstevnet på Kongsberg i 1959.Med det norske laget var han med å ta sølv på 4 x 7,5 km stafett under OL 1968 i Grenoble.
Han tok også gull på 20 km under VM 1966 i Garmisch-Partenkirchen, og ble dermed Norges andre verdensmester i skiskyting gjennom tidene.
Jon Istad var onkel til skiskytterne Gro Marit Istad Kristiansen og Sverre Istad. Sverre er med andre ord ikke sønn til Jon, slik det feilaktig opereres med enkelte steder.


== Andre titler ==
Nordisk mester individuelt
Tre nordiske mesterskap i stafett
Fem NM i skiskyting og fem kongepokaler i skiskyting
Tre NM i skifeltskyting, kongepokalen i 1969
Aftenpostens fat (beste mesterskapsskytter under 20 år) (Landsskytterstevnet i Bergen 1957)
Officerspokalen (1959)
Skytterprins (1968)
På seierslaget under samlagsskytingen (1965)
Finaleseier i Nationens Landsskyting (1969)


== Referanser ==


== Kilder ==
Skytterboka 2005-2006, utgitt av Det frivillige skyttervesen
Jorsett, Per (1993). Norges skytterkonger gjennom 100 år (Revidert utgave av Norges skytterkonger utgitt i 1970 utg.). Oslo: Gyldendal Norsk Forlag. ISBN 82-05-21043-8.  [Utgitt i samarbeid med Det frivillige Skyttervesen]


== Eksterne lenker ==
(en) Jon Istad – Olympedia 
(en) Jon Istad – Sports-Reference (OL-resultater – arkivert) 
(en) Jon Istad – TheSports.org 
Det frivillige Skyttervesens hjemmesider
Steady state (farmakologi)

Steady state innen farmakologi (farmakokinetikk) er en tilstand (dynamisk likevekt) hvor konsentrasjonen av en kroppsfremmed forbindelse (for eksempel et legemiddel) ikke endrer seg, og hvor det er konstant tilførsel av forbindelsen. Ved steady state er eliminasjonen like stor som den kontinuerlige tilførselen, som kan være i form av kontinuerlig infusjon eller repeterte doser av lik størrelse med likt doseintervall. Ved steady state er konsentrasjonen av et legemiddel i serum konstant ved konstant tilførsel.
Steady state forutsetter førsteordens kinetikk. For et gitt legemiddel oppnås steady state i praksis etter ca. 5 halveringstider.
Konsentrasjonen av et legemiddel ved steady state er proporsjonal med dose og biotilgjengelighet og omvendt proporsjonal med distribusjonsvolumet og clearance.

  
    
      
        
          
            Konsentrasjon (SS)
          
        
        =
        
          
            
              
                
                  Dose
                
              
              ×
              
                
                  Biotilgjengelighet
                
              
            
            
              
                
                  distribusjonsvolum
                
              
              ×
              
                
                  Clearance
                
              
              ×
              
                
                  Doseintervall
                
              
            
          
        
      
    
    {\displaystyle {\mbox{Konsentrasjon (SS)}}={\frac {{\mbox{Dose}}\times {\mbox{Biotilgjengelighet}}}{{\mbox{distribusjonsvolum}}\times {\mbox{Clearance}}\times {\mbox{Doseintervall}}}}}
Bielefeld

For fotballaget, se Arminia BielefeldBielefeld er en by i den tyske delstaten Nordrhein-Westfalen på nordsiden av åsen Osning.
Navnet Bielefeld er avledet fra det gamle navnet bileveld som betyr «kupert slette». Byen ligger mellom de to åsryggene som utgjør den nordlige og sørlige Teutoburgerskogen. Bielefelds historiske sentrum ligger på østsiden av skogen, men den moderne byen har spredt seg til begge sider og på åssidene.


== Historie ==
Bielefeld ble grunnlagt i 1214 av grev Hermann II. von Ravensberg for å bevokte gjennomgangen av Teutoburgerskogen. Det store slottet Sparrenburg ble bygget sentralt i middelalderbyen og var militært ubeseiret gjennom hele middelalderen. Slottet forfalt utover på 1700- og 1800-tallet, ble restaurert i 1879, men har nå et noe annet utseende enn det hadde i middelalderen.
På 1400-tallet var Bielefeld et av de minste medlemmene i Hansaen. Senere utviklet handelen med lin seg og byen ble kjent som «linbyen». Dagens industri består av blant annet matindustri, husholdningsutstyr, informasjonsteknologi og ulik tungindustri. Bielefeld har også de to største protestantiske sosiale institusjonene (Diakonie) i Europa, von Bodelschwingsche Anstalten Bethel og Evangelisches Johanneswerk.
Bielefeld har hatt universitet siden 1969. Blant de første professorene var den kjente tyske sosiologen Niklas Luhmann. Andre høyere utdanningsinstitusjoner i Bielefeld er det teologiske seminar Bethel (Kirchliche Hochschule Bethel) og Fachhochschule som er internasjonalt kjent for sin utdannelse innen fotografi og design. Øvrige kulturinstitusjoner er kunstmuseet (Kunsthalle) og Rudolf Oetker konsertsal (Rudolf-Oetker-Halle).


== Bilder ==

		
		
		
		
		


== Referanser ==


== Eksterne lenker ==
(de) Offisielt nettsted 
(en) Bielefeld – kategori av bilder, video eller lyd på Commons 
(en) Bielefeld – galleri av bilder, video eller lyd på Commons
Buffalo Springfield

Buffalo Springfield var et amerikansk rockeband som ble startet i Los Angeles, California i 1966. Bandet ga ut tre album og var aktivt i to år. Buffalo Springfield var sterkt inspirert av The Byrds som for øvrig også var fra Los Angeles.
Bandet besto av Neil Young, Stephen Stills, Richie Furay, Dewey Martin og Bruce Palmer som senere ble skiftet ut med Jim Messina. Gruppens to mest kjente medlemmene var Neil Young og Stephen Stills, som senere spilte sammen i gruppen Crosby, Stills, Nash & Young. Disse to skrev også det meste av musikken på gruppens tre album. Gruppen spilte i hovedsak innen sjangrene folk-rock og countryrock og for å ha skapt en ny lyd som skulle bli kjent som "California folk-rock". Blant de mest kjente sangene var «For What It's Worth», «Mr. Soul» og «On The Way Home». Gruppen hadde flere interne konflikter, spesielt mellom Stephen Stills og Neil Young, som førte til at gruppen ble oppløst i 1968. Etter oppløsningen gikk flere av medlemmene videre til å ha suksess som soloartister eller i andre band. 
Selv om gruppen kun eksisterte i to år, har deres musikk fortsatt å påvirke musikken og artister i dag. 


== Diskografi ==
Buffalo Springfield 1967
Buffalo Springfield Again 1967
Last Time Around 1968


== Eksterne lenker ==
(en) Buffalo Springfield – kategori av bilder, video eller lyd på Commons 
(en) Buffalo Springfield på Internet Movie Database 
(en) Buffalo Springfield på Discogs 
(en) Buffalo Springfield på MusicBrainz 
(en) Buffalo Springfield på Spotify 
(en) Buffalo Springfield på Songkick 
(en) Buffalo Springfield på Last.fm 
(en) Buffalo Springfield på AllMusic
Tommy Steine

Tommy Lindrup Steine (født 1969) er en norsk programleder, sanger og stand up-komiker kjent fra flere sceneshow og tv-programmer som Senkveld med HC og Tommy og Allsang på Grensen. 
Steine har vært stand up-komiker siden 1994 og i 1999 debuterte han med sitt første helaftens show: Tunge baller og Peach Canei. Han TV-debuterte i 1998 via en rolle i andre sesong av komiserien Bot og bedring på TVNorge. I 2001 ble han medprogramleder i talkshowet Senkveld med HC og Tommy på TV 2. Det var her han ble et kjent fjes for folk flest i Norge. Serien gikk til 2003. I 2003 spilte han han i en norsk versjon av oppsetningen I blanke messingen (sammen med blant andre Sven Nordin) og høsten 2003 var han aktuell som programleder i Tommys Popshow, et musikalsk gameshow som gikk til 2004. I 2005 opptrådte han sammen med Jan Werner Danielsen i forestillingen The Show på Edderkoppen i Oslo. Fra 2007 til 2009 var han programleder i det musikalske sangprogrammet Allsang på Grensen. I 2013 hadde han et comeback på scenen med forestillingen Latterlig livredd.Han har vært deltaker i 71° nord – Norges tøffeste kjendis (2010) og 4-stjerners middag halv åtte.I 2001 ble han tildelt Stå opp-prisen for 2000.


== TV ==
2012 Komikameratene
2010 71° nord (deltaker)
2007–2009 Allsang på grensen (programleder)
2007 Isdans (programleder)
2006 Gullruten (presentatør)
2006 Skal vi danse (programleder)
2003–2004 Tommys Popshow (programleder)
2001–2003 Senkveld med HC og Tommy (programleder)
1998 Bot og bedring (rolle, som Bård)


== Referanser ==


== Eksterne lenker ==
(en) Tommy Steine på Internet Movie Database 
(en) Tommy Steine hos The Movie Database 
(en) Tommy Steine på MusicBrainz 
(no) Presentasjon på Kjentfolk
Dag Bjørndalen

Dag Bjørndalen (født 2. april 1970 i Drammen) er en norsk tidligere skiskytter som representerte Simostranda Idrettslag. Han er en eldre bror av skiskytterstjernen Ole Einar Bjørndalen.
Bjørndalens største triumfer er gullet under lagøvelsen i VM 1995 og sølvet på stafetten under OL 1998 i Nagano (sammen med broren, Ole Einar, Halvard Hanevold og Egil Gjelland). Dag Bjørndalen tok også 10. plass på 20 km i det samme OL. Han var kjent for sine skyteferdigheter. Denne tryggheten på standplass gav han på på fire VM-stafetter på rad for Norge mellom 1996 og 1999. Han tok sølv under VM 1997 og bronse under VM 1999. Bjørndalen har 11. plass fra VM fellesstart i 1999 som beste individuelle VM-prestasjon. Hans beste plassering i verdenscupen sammenlagt er 12.-plass i 1997/98-sesongen. Den samme sesongen fikk han også sitt beste enkeltresultat, med andreplass på et 10 km sprintrenn.
Dag Bjørndalen er aktiv innen skiskyttermiljøet som trener ved Norges Toppidrettsgymnas på Geilo. Hans yngre bror, Hans Anton Bjørndalen, var også regnet som et stort skiskyttertalent. Han er trener ved toppidrettssatsingen ved Buskerud videregående skole


== Referanser ==


== Eksterne lenker ==
(en) Dag Bjørndalen – Olympedia 
(en) Dag Bjørndalen – Sports-Reference (OL-resultater – arkivert) 
(en) Dag Bjørndalen – IBU
Taksidermi

Taksidermi er et håndverksyrke hvor man blant annet driver med preparering og utstopping av fugler og dyr, monterer jakttroféer, og konserverer biologisk materiale for vitenskapelige samlinger og museer med mer.
En som utøver yrket kalles taksidermist. I Norge i dag er utdannelsen til dette yrket innen utdanningsprogrammet Design og håndverk. En må gå et år på skole og tre år i lære i bedrift. Første skoleåret er Vg1 Design og håndverk.
Taksidermistfaget er (pr. 2016) med på Utdanningsdirektoratets liste over små og verneverdige håndverksfag. Dette innebærer blant annet at bedrifter innen faget mottar utvidet støtte fra fylkeskommunen når de tar inn nye lærlinger.


== Referanser ==


== Se også ==
Frysetørring


== Litteratur ==
Håkon Dahlen, Arne Claus Nilssen: Museumsrelatert arbeid – taksidermist. Oslo: Yrkeslitteratur 2002 ISBN 82-584-0313-3 202s.


== Eksterne lenker ==
Utdanning.no sin yrkesbeskrivelse av taksidermist
Design og håndverk – Taksidermist
http://art-taxidermy.ru/ Arkivert 29. april 2011 hos Wayback Machine.
Warnemünde

Warnemünde er en bydel i Rostock i den tyske delstaten Mecklenburg-Vorpommern i Tyskland. Den ligger ved Østersjøen, ved utløpet av elven Warnow og har 8 400 innbyggere. Fra å være en fiskeby har Warnemünde i de senere år etablert seg som Tysklands ledende anløpshavn for cruiseskip.
Bydelen hadde tidligere fergeforbindelse med Gedser i Danmark, men denne forbindelsen har nå flyttet anløpshavn til Rostock-Überseehafen.


== Eksterne lenker ==
Offisielt nettsted 
(en) Warnemünde – kategori av bilder, video eller lyd på Commons 
(en) Warnemünde – galleri av bilder, video eller lyd på Commons
Biotilgjengelighet

Biotilgjengelighet er en farmakokinetisk parameter som angir hvilken andel av en gitt medikamentdose som når sentral sirkulasjon. Biotilgjengelighet oppgis som regel i prosent.
Legemidler som gis intravenøst har per definisjon en biotilgjengelighet på 100%.
Ved peroral administrasjon av legemidler er det flere forhold i fordøyelseskanalen som kan redusere biotilgjengeligheten. Degradering eller metabolisme av bakterier i tarmkanalen vil kunne redusere mengden tilgjengelig for absorpsjon. Dersom det ikke finnes gode absorpsjonsmekanismer for medikamentet, vil legemiddelet i mindre grad bli tatt opp. Videre kan mat, pH eller andre legemidler bidra til at legemiddelet ikke er så tilgjengelig for absorpsjon. Flere legemidler metaboliseres i tarmveggen og leveren (førstepassasjemetabolisme) før de når systemisk sirkulasjon.
Breakbeat

Breakbeat er en samlebetegnelse for en rekke musikksjangre innen elektronisk musikk, og legger fokus på rytmer og trommer, ofte gjenkjennelig på grunn av bruken av synkope og polyrytme.
Den mest vanlige metoden blant breakbeatartister er å sample trommer eller perkusjon fra gamle sanger og kjøre samplingen i en loop, dvs at den gjentar seg selv.
Et av de mest kjente og brukte breakene er Amen Break, først brukt av Mantronix i King of the Beats, samplet fra The Winstons' sang Amen, Brother.
Dennis Storhøi

Jahn Dennis Storhøi (født 1960) er en norsk skuespiller som har medvirket i flere film og TV-produksjoner. Han scenedebuterte i 1985 og har hatt et lengre ansettelsesforhold ved Oslo Nye Teater. 


== Teater ==
Storhøi er utdannet på Statens Teaterhøgskole i 1985. På starten av 1980-årene gikk han ett år på Halden lærerhøgskole og jobbet som lærer i en kortere periode.Han debuterte på scenen i 1985 i stykket Fruen fra havet (på Den Nationale Scene). Han var i perioden 1986-1989 tilknyttet Rogaland Teater, hvor han spilte i stykker som Hvem er Ernest? (av Oscar Wilde), Brødrene Karamasov (av Fjodor Dostojevskij) og Shakespeare-stykkene En midtsommernattsdrøm og Romeo og Julie. Fra 1989 til 1991 opererte han som frilans.
Han var fast ansatt ved Oslo Nye Teater fra 1991 til 2009. Han har hatt større roller og hovedroller i stykker som bl.a Dracula, 40, Chicago, My Fair Lady, Hvem er redd for Virginia Woolf, La Cage aux Folles og En handelsreisendes død. I forbindelse med Ibsenåret 2006 medvirket han i Peer Gynt-forestillingen Verdensborger av gemytt som ble fremført på engelsk og spilt i flere land. Han har også spilt i flere  sommershow/cabareter som: Jasså Gett , Let's Twist Again (ABC) og Skyfri Himmel (Parkteateret Moss). Han var også en av innlederne under den store hundreårsmarkeringen fra Drammen Teater, med kongefamilien i salen.
Han var i 2007 aktuell som hovedrolleinnehaver i det kjente stykket Spellemann på taket på Oslo Nye Teater. I 2008 spilte han for første tittelrollen i Peer Gynt-stemnet. I 2009 og 2010 turnerte han med POS Theatre Company og forestillingen Drapene i Aalst sammen med Aksel Hennie og Ane Dahl Torp.


== Film og TV ==
Storhøi debuterte på film i 1988 i barnefilmen Kamilla og tyven og medvirket også i oppfølgeren året etter. Han har ellers gjort seg bemerket i filmer som Over stork og stein (1994), The 13th Warrior (1999) og Prosjekt Z (2021). 
Han TV-debuterte i dramaserien Fedrelandet (1991) og har ellers gjort seg bemerket i serier som Seks som oss (2004–2007), Ved kongens bord (2005), Størst av alt (2007) og Kampen om tungtvannet (2015).


== Priser og nominasjoner ==
Oslo bys kunstnerpris 2002
Kritikerprisen 2003 
Komiprisen 2004 i klassen beste mannlige artist, revy og komedie for La Cage aux Folles
Nominert til Gullruten 2005 i klassen beste mannlige skuespiller for Seks som oss
Nominert til Gullruten 2007 i klassen beste mannlige skuespiller for Størst av alt
Gullruten 2015 i klassen beste mannlige skuespiller for Kampen om tungtvannet
Nominert til Amandaprisen 2021 i klassen beste mannlige birolle for Prosjekt Z


== Teaterroller ==


== Filmografi ==


== TV-opptredener ==


== Referanser ==


== Eksterne lenker ==
(no) Offisielt nettsted 
(en) Dennis Storhøi på Internet Movie Database 
(no) Dennis Storhøi hos Nationaltheatret 
(no) Dennis Storhøi hos Sceneweb 
(sv) Dennis Storhøi i Svensk Filmdatabas 
(sv) Dennis Storhøi i Svensk Filmdatabas 
(da) Dennis Storhøi på Filmdatabasen 
(fr) Dennis Storhøi på Allociné 
(en) Dennis Storhøi på AllMovie 
(en) Dennis Storhøi hos The Movie Database 
(da) Dennis Storhøi hos danskefilmstemmer.dk 
(en) Dennis Storhøi på MusicBrainz
Mia (andre betydninger)

Mia kan vise til 

Kvinnenavnet Mia
TV-serien Mia som gikk på NRK i 2003
Ei øy i Romsdal (Midøy)
MIA er IATA-flyplasskoden som identifiserer Miami internasjonale lufthavn
Monkey Mia, turiststed i Australia
Nett-konseptet MIA fra NRK Super


== Se også ==
Mamma Mia
Ingolf Hysing Olsen

Ingolf Hysing Olsen (født 3. april 1883 i Bergen, død 12. august 1961 i Bergen) var en norsk skipsreder. Han vokste opp i et skipsrederhjem, dro til sjøs etter handelsskole, arbeidet tre år på et britisk tegnekontor og begynte i rederiet til faren, Jacob Rytter Olsen, i 1905.
Han engasjerte seg i norsk skipsfartspolitikk under begge verdenskrigene; sammen med Thomas Fearnley var han med og fremforhandlet en tonnasjeavtale med britene i 1917. Under andre verdenskrig var Ingolf Hysing Olsen leder av Nortraships kontor i London.


== Referanser ==
Studiekompetanse

Studiekompetanse er en kvalifikasjon innen utdanning som kan oppnås etter å ha fullført og bestått videregående opplæring i Norge. Kompetansen krever gjennomføring av en kombinasjon av fag i den videregående skolen og kvalifiserer til opptak til høyere utdannelse ved høyskole og universitet dersom karakterene er gode nok til å konkurrere seg inn. Generell studiekompetanse er påkrevd for opptak til de fleste studier. For noen studier er det krav om spesiell studiekompetanse med økt fordypning innen realfag.Fem utdanningsprogram leder til studiekompetanse. Disse er studiespesialisering, idrettsfag, kunst, design og arkitektur, medier og kommunikasjon og musikk, dans og drama. Videre kan studiekompetanse oppnås etter yrkesfaglif utdanning, ved å ta påbygging til generell studiekompetanse med eller uten fullført fag- og svennebrev. Tas påbygging etter fullført Vg2 yrkesfag består skoleåret av 35 timer per uke. Tas kurset etter fullført yrkeskompetanse eller fag- og svennebrev består tilbudet av 23 timer per uke.Det er utviklet kombinasjonsløp der yrkesfaglig utdanning er kombinert med studiekompetanse. Det ene er et 3-årig tilbud innen praksisrettet studiekompetanse tilpasset en rekke yrkesfaglige utdanningsprogram. Det andre er det 4-årige tilbudet Yrkes- og studiekompetanse (YSK) som gir både fagbrev og studiekompetanse.Det er også en mulig vei til generell studiekompetanse etter en ordning kalt 23/5-regelen. Forutsetninger er at søker må fylle 23 år eller mer det året det blir søkt. Med søknader med det foreligge dokumentasjon på fullført og bestått de seks sentrale studiekompetansefagene og for minst 5 års arbeidspraksis og/eller utdanning.En søker kan få vurdert egen realkompetanse dersom vedkommende er over 25 år med fullført grunnskole, men uten fullført videregående opplæring. En realkompetansevurdering kan ende med hel eller delvis studiekompetanse.


== Historie ==
Frem til 1982 ble avlagt eksamen etter videregående opplæring betegnet examen artium. Examen artium var norsk variant av en tradisjonell overgangseksamen som ga adgang til akademiske studier. I Norge ble examen artium avholdt første gang i 1813 etter dansk modell. Den kunne avlegges ved et gymnas som hadde reallinje, naturfaglinje og/eller språklinje (engelsk/latin), samt musikklinje hos enkelte gymnas.


== Referanser ==


== Eksterne lenker ==
Samordna opptak om generell studiekompetnse
Øivind Lorentzen

Øivind Sven Lorentzen (født 14. oktober 1881 i Holmestrand, død 9. mai 1980 i Oslo) var en norsk skipsreder og skipsfartsdirektør. Han var far til Erling Lorentzen og dermed svigerfar til prinsesse Ragnhild, fru Lorentzen.


== Liv og virke ==


=== Bakgrunn ===
Han tilhørte skipsrederslekten Lorentzen. Faren Hans Ludvig Lorentzen (1840–1905) var skipskaptein og reder i Holmestrand og Sør-Amerika, og Øivind Lorentzen vokste opp dels i Argentina og Brasil.
Lorentzen studerte fra 1901 skipsbygging ved Technische Hochschule i Berlin.


=== Karriere ===
Etter fullført studium arbeidet han en kort tid i USA og gikk så inn i sin fars firma som han etterhvert tok over. Lorentzen var ledende i overgang fra dampskip til dieseldrevne skip og fikk allerede i 1914 levert Norges første dieseldrevne skip, MS «Brazil».
Ved utbruddet av andre verdenskrig ble Lorentzen utnevnt til skipsfartsdirektør og etter den tyske invasjonen av Norge fikk han av norske myndigheter ansvaret for å etablere Nortraship som regjeringen hadde vedtatt opprettet 22. april 1940. Han reiste sammen med en del av gulltransporten fra Åndalsnes til Storbritannia 24. april 1940. Da han kom til London var Nortraship allerede etablert med Ingolf Hysing Olsen som leder. Lorentzen overtok ledelsen og reiste sommeren 1940 til New York for å lede kontoret der, mens Hysing Olsen ledet avdelingen i London.Opprinnelig hadde generalkonsul i London fra 1922 av, Gabriel Kirsebom Conradi (1880-1949), sønn av dr. Johan Gottfried Conradi (lege) (1835-1919), som i 1905 hadde etterulgt kong Oscar II som de norske frimureres Landsstormester, bygget opp Nortraship sammen med det norske shippingmiljø i London i 1940, og det var denne organisasjon som Lorentzen overtok uforandret, skjønt han av London-regjeringen hadde fått mandat til å foreta alle slags ønskelige forandringer.
Etter krigen fortsatte Lorentzen utviklingen av sitt rederi, med spesielt fokus på Sør-Amerika, linjefart og gasstankere. Sammen med Det Norske Veritas og Fredrikstad Mekaniske Verksted ble en av verdens første gasstankere for nedkjølt gass; LPG «Mundogas Brasilia» bygget og levert i 1961.


=== Familie ===
Lorentzen var gift med Ragna Nilsen (1885–1976), datter av statsråd Peder Nilsen. De var foreldre til skipsreder og industrigründer i Brasil Erling Lorentzen og skipsreder Erik Finn Lorentzen. Lorentzen var svigerfar til prinsesse Ragnhild, fru Lorentzen.


== Referanser ==
Annette Groth

Annette Groth (født 1952) er en norsk journalist, programleder og korrespondent. Hun var NRKs korrespondent i London fra 1991 til 2000. Hun har vært spesielt opptatt av konflikten i Nord-Irland og har utgitt tre bøker om Irland og Storbritannia.
Groth gikk journalistlinjen ved Skjeberg folkehøgskole (1971–1972). Deretter fulgte studier ved Journalisthøyskolen.Hun startet journalistkarrieren i Agderposten, hvor hun var i ett år. Deretter var hun vikar i Aftenposten og Nationen før hun i 1977 startet i NRK. Hun var først ved NRK Østlandssendingen, deretter i P2 og fra 1987 i Utenriksavdelingen. Hennes første store utenriksoppdrag kom da hun ble sendt for å rapportere om utrolighetene- og etterhvert revolusjonen i Romania høsten 1989. Året etter var hun i Saudi-Arabia for å rapportere fra Gulfkrigen. I 1991 ble hun NRKs korrespondent i London og var her gjennom hele 1990-tallet (frilans fra 1995). Da hun kom tilbake til Norge i 2000, ble hun redaktør for Dagsnytt. Deretter var hun sjef for Dagsrevyen (2001–2004) og korrespondent i Washington, D.C. (2007–2009). Fra 2010 til 2014 ledet hun programmet Urix sammen med Christian Borch. Hun sluttet i NRK i 2015, men har i ettertid gjort flere oppdrag som frilans, deriblant med radiokåseri i NRK P1+.Hun har vært varamedlem i Pressens Faglige Utvalg (2002–2006) og juryleder for Den store journalistprisen.Groth har utgitt bøkene Det finnes ikke fremmede, bare venner du ikke har møtt: historier fra den irske øya (2001), Nord-Irland. Den vanskelige veien (1998) og Hva nå? Min reise i Storbritannia i en Brexit-tid (2017).


== Referanser ==